MEDDELELSE FRA KOMMISSIONEN

om henstillinger for hver medlemsstat og hver region vedrørende de ajourførte 2018-rapporter i henhold til artikel 8, 9 og 10 i havstrategirammedirektivet (direktiv 2008/56/EF)

(2022/C 118/01)

1) INDLEDNING

Havstrategirammedirektivet (direktiv 2008/56/EF) (1) er en helhedsorienteret politik, der skal beskytte havmiljøet i havene omkring Europa og samtidig muliggøre en bæredygtig udnyttelse af havets goder og ydelser. Ved direktivet kræves det, at medlemsstaterne vurderer status for havmiljøets kvalitet, beskriver en god miljøtilstand, fastsætter passende miljømål, udarbejder tilstrækkelige overvågningsprogrammer og gennemfører foranstaltninger til at opnå direktivets vigtigste mål om opretholdelse af »en god miljøtilstand« i alle EU’s havområder senest i 2020. Dette mål er på tværs af alle deskriptorer i direktivet ikke blevet nået i alle EU’s havområder (2).

I direktivets anden gennemførelsescyklus skulle medlemsstaterne senest den 15. oktober 2018 indgive deres ajourførte rapporter i henhold til direktivets artikel 8, 9 og 10 (3) til Kommissionen. Kommissionen skal vurdere disse rapporter fra medlemsstaterne, jf. direktivets artikel 12 og 17, stk. 4.

Medlemsstaterne kan indgive tekstbaserede rapporter, der er strukturerede efter nationale behov, for at opfylde deres retlige rapporteringsforpligtelse i henhold til havstrategirammedirektivet. Som led i den fælles gennemførelsesstrategi for havstrategirammedirektivet er medlemsstaterne også blevet enige om at indgive e-rapporter med strukturerede oplysninger, der er egnede til vurderinger efter artikel 12 og til formidling på europæisk plan via WISE Marine (4).

Ud af de 23 medlemsstater, der har havområder (5) og derfor skal indgive rapport i henhold til artikel 17, havde 22 indgivet tekstrapporter i september 2020. De medlemsstater, der ikke havde indgivet rapport inden fristen i oktober 2018, blev regelmæssigt mindet om deres rapporteringsforpligtelse på møder inden for rammerne af den fælles gennemførelsesstrategi for havstrategirammedirektivet. Der blev indledt traktatbrudsprocedurer på grund af manglende rapportering mod Bulgarien, Kroatien, Cypern, Danmark, Estland, Frankrig, Grækenland, Irland, Italien, Letland, Litauen, Malta, Polen, Portugal, Slovenien, Spanien og Det Forenede Kongerige (6). Alle sagerne er afsluttet, da rapporterne er modtaget, dog med undtagelse af Bulgarien, hvis rapport pr. november 2021 endnu ikke er modtaget.

I oktober 2020 havde 20 medlemsstater indgivet e-rapporter, og de er derfor medtaget i denne vurdering efter artikel 12. Ud over meddelelser som led i den fælles gennemførelsesstrategi for havstrategirammedirektivet har der været direkte kommunikation med Bulgarien og Grækenland for at anmode om disse landes e-rapporter (7). Medlemsstaternes sene e-rapportering har således ført til en forsinkelse af denne vurdering efter artikel 12.

Vurderingen har resulteret i en national rapport for hver medlemsstat (8) og en regional rapport om sammenhæng for tre (9) af de fire havregioner i havstrategirammedirektivet (Østersøen, det nordøstlige Atlanterhav og Middelhavet) (10).

Vurderingen har endvidere ført til en række henstillinger for hver medlemsstat og hver region (som generelt gælder for alle medlemsstater i den pågældende region). Formålet med henstillingerne er at afklare, hvordan rapporterne i henhold til artikel 8, 9 og 10 bør forbedres, når de skal ajourføres næste gang i oktober 2024.

Sideløbende med analysen af medlemsstaternes rapporter i forbindelse med denne vurdering efter havstrategirammedirektivets artikel 12, som giver feedback om rapporteringen for hver medlemsstat, har Europa-Kommissionens Fælles Forskningscenter (JRC) analyseret rapporterne ud fra et videnskabeligt og teknisk perspektiv. Det har resulteret i 11 tekniske rapporter, der giver et overblik på europæisk plan til støtte for gennemførelsen af havstrategirammedirektivet (11).

I denne meddelelse og det ledsagende arbejdsdokument fra Kommissionens tjenestegrene (12) fremlægges anbefalingerne for alle de lande og regioner, der er vurderet indtil videre. De er fremsat efter de tre artikler (8, 9 og 10), i henhold til hvilke der er rapporteret, deskriptorerne i bilag I til havstrategirammedirektivet og de kriterier, der er fastlagt i Kommissionens afgørelse (EU) 2017/848.

Det ledsagende arbejdsdokument fra Kommissionens tjenestegrene (13) indeholder de specifikke nationale og regionale henstillinger for alle de lande og regioner, der er vurderet indtil videre.

2) NATIONALE OG REGIONALE HENSTILLINGER:

Artikel Emner Antal henstillinger Artikel 8 — Vurderede egenskaber og elementer — Vurderingsmetode — Omfanget af, hvorvidt en god miljøtilstand er opnået — Vigtigste belastninger, der forhindrer en god miljøtilstand — Sammenhæng i den aktuelle vurdering i forhold til beskrivelsen af en god miljøtilstand i 2018 Nationalt — 5 — Sammenhængende sæt af elementer — Sammenhængende vurderingsmetode Regionalt — 4 Artikel 9 — Anvendelse af primære kriterier — Anvendelse af sekundære kriterier — Kvalitativ beskrivelse af god miljøtilstand — Kvantitativ beskrivelse af god miljøtilstand Nationalt — 7 — Sammenhængende anvendelse af primære kriterier — Sammenhængende kvalitativ beskrivelse af god miljøtilstand — Sammenhængende kvantitativ beskrivelse af god miljøtilstand Regionalt — 7 Artikel 10 — Mål for vigtigste belastninger — Målbare mål — Vurdering af fremskridt i retning af at nå målene — Kvantificering af kløften til god miljøtilstand — Sammenkædning af mål med direkte foranstaltninger Nationalt — 5 — Vigtigste belastninger i (sub)region Regionalt — 1 I alt 29

3) KONKLUSION

Medlemsstaternes hensyntagen til disse henstillinger, navnlig i de tilfælde, hvor der er behov for yderligere harmonisering og sammenhængende rapportering, vil kræve yderligere samarbejde mellem medlemsstaterne på teknisk plan inden for rammerne af den fælles gennemførelsesstrategi for havstrategirammedirektivet (14), f.eks. i de tekniske grupper inden for rammerne af havstrategirammedirektivet og i Det Fælles Forskningscenters ekspertnetværk.

(1) Europa-Parlamentets og Rådets direktiv 2008/56/EF af 17. juni 2008 om fastlæggelse af en ramme for Fællesskabets havmiljøpolitiske foranstaltninger (havstrategirammedirektivet) (EUT L 164 af 25.6.2008, s. 19).

(2) COM(2020) 259 final.

(3) Jf. artikel 17, stk. 2, litra a) og b).

(4) Vejledende dokument GD14: guidance for 2018 reporting on Art. 8, 9 & 10 updates— Bilag 2: worked examples (foreligger ikke på dansk).

(5) Havområder som defineret i havstrategirammedirektivets artikel 3, stk. 1. Østrig, Tjekkiet, Ungarn, Luxembourg og Slovakiet er indlandsstater og indgiver ikke rapport efter artikel 17.

(6) Det Forenede Kongerige var stadig en EU-medlemsstat på rapporteringstidspunktet i 2018, men havde ikke afsluttet sin e-rapportering i tide til denne vurdering.

(7) De resterende to medlemsstater (Bulgarien og Grækenland) vil blive vurderet, når deres e-rapporter foreligger.

(8) De landespecifikke tekniske vurderinger er blevet udarbejdet for Kommissionen af en ekstern konsulent — se https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Den fjerde havregion, Sortehavet, omfatter kun to medlemsstater (Bulgarien og Rumænien) og kan ikke vurderes med hensyn til sammenhæng, før Bulgariens e-rapport foreligger.

(10) De regionsspecifikke tekniske vurderinger er blevet udarbejdet for Kommissionen af en ekstern konsulent — se https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 11 JRC’s vurderinger: https://mcc.jrc.ec.europa.eu/main/dev.py?N=18&O=460.

(12) SWD(2022) 55.

(13) SWD(2022) 55.

(14) Den fælles gennemførelsesstrategi er et uformelt koordineringsprogram, som Kommissionen har oprettet med deltagelse fra medlemsstaterne, regionale havkonventioner og andre interessenter.